SKRIFTLIG FORESPØRGSEL E-2756/02

af Jan Mulder (ELDR) til Kommissionen

(1. oktober 2002)

Om: Politisk motiverede udnævnelser i det polske udbetalingskontor Sapard

Ifølge de seneste forlydender er vigtige embedsmænd i det polske udbetalingskontor for Sapard-programmet af politiske årsager blevet erstattet af andre. Beretningerne om disse politiske udnævnelser af medlemmer af Det Polske Bondeparti tyder på, at Kommisionen har kontaktet de polske myndigheder om dette spørgsmål.

1. Har de seneste udnævnelser i Polen på nogen måde krænket aftalerne mellem Polen og EU om Sapard?

2. Mener Kommissionen, at det eksisterende udbetalingskontor kan arbejde uafhængigt, og er dets personale i stand til og kvalificeret til at udføre arbejdet i overensstemmelse med aftalerne med De Europæiske Fællesskaber? Hvordan fører Kommissionen tilsyn med Sapard-kontorets virksomhed før udvidelsen?

3. Har Kommissionen modtaget oplysninger om tilsvarende politiske udnævnelser i Sapard-udbetalingskontorer i andre ansøgerlande?

Svar afgivet på Kommissionens vegne af Franz Fischler

(11. november 2002)

Skønt spørgsmålet om personaleudnævnelser ikke behandles direkte i den flerårige finansieringsaftale (FFA), hedder det dog i afsnit A, artikel 5, stk. 4, at Den kompetente myndighed forelægger Kommissionen eventuelle forslag til ændringer af gennemførelses- eller betalingsordninger for Sapard-kontoret efter dets godkendelse.

Da lederne af de regionale kontorer i Polen har stor uafhængighed (som omfatter indgåelse af kontrakter), er det rimeligt at betragte dem som vigtigt personale og dermed faktisk underkastet artikel 5, stk. 4. De polske myndigheder blev mindet om, at Kommissionen for fremtiden forventer at blive underrettet om sådanne ændringer i forvejen, og de blev bedt om detaljerede oplysninger om personaleændringerne.

Beslutningen om at overdrage administrationen af støtten til Polen blev taget i juni 2002. På grundlag af besøg på de regionale kontorer og Sapard-kontoret og ud fra de skriftlige redegørelser fra de polske myndigheder konkluderede Kommissionen, at der på dette tidspunkt var tilstrækkeligt personale til at administrere programmet, både på regionalt og centralt plan.

Kommissionen har fra de kompetente nationale myndigheder modtaget yderligere skriftlige redegørelser om, at to af de 16 ledere af regionale kontorer er blevet afskediget og to har sagt op. Den samme statistik omfatter de 32 stedfortrædende ledere. De polske myndigheder har desuden (på opfordring) forelagt udførlige lister med navnene på de enkelte ansatte i hver enkelt regionalt kontor. Disse oplysninger er for nylig blevet kontrolleret under et besøg.

Hvad overvågning angår, har Kommissionen flere muligheder. Det første skridt efter godkendelsen er normalt en opfølgning af de punkter, der rejses i de skriftlige bemærkninger, som sædvanligvis drejer sig om foreslåede kontrolforbedringer. Der er også et krav om at de enkelte Sapard-kontorers interne revisionstjeneste skal gennemgå udvælgelsen og godkendelsen af den første gruppe ansøgninger for at sikre, at beslutningerne træffes på et holdbart grundlag. Resultaterne heraf rapporteres til Kommissionen, som således på et tidligt tidspunkt får et fingerpeg om eventuelle problemer. Desuden skal Kommissionen, inden en kvartalsvis udgiftsanmeldelse godkendes og betales, have bevis for, at en sådan rapport er blevet modtaget og anses for tilfredsstillende.

For længere tidsrum er der yderligere tre overvågningsprocesser:

- De godkendte Sapard-kontorer er underkastet den samme praksis for finansiel og overensstemmelsesmæssig godkendelse som medlemsstaternes betalingsorganer under Den Europæiske Udviklings- og Garantifond for Landbruget (EUGFL).

- Ifølge artikel 7 (bilaget, afsnit B) i FFA skal hvert enkelt ansøgerland nedsætte et kontroludvalg, hvis opgave bl.a. er at vurdere, hvilke fremskridt der er sket hen imod opfyldelse af programmets målsætninger, og at foreslå ændringer af dette program, hvis det er nødvendigt.

- Desuden skal kontorerne ifølge FFA (bilaget, afsnit B, artikel 8 forelægge årsrapport om programmets gennemførelse.

Kommissionen ser på teknisk kompetence og procedurekendskab hos de personer, der ansættes både før og efter godkendelsen, ikke på deres politiske tilhørsforhold. En lignende situation opstod i Bulgarien, hvor to stedfortrædende ledere af Sapard-kontoret blev afskediget uden forudgående anmeldelse til Kommissionen, og der blev sagt, at mange andre stod over for den samme situation på godkendelsestidspunktet.

Et betalingskrav blev suspenderet, indtil omstændighederne gennem en anmodning om oplysninger var blevet klarlagt. Oplysningerne blev givet, så udbetalingen kunne finde sted, og en yderligere revision, som blev foretaget på et efterfølgende besøg, gav tilfredsstillende resultater.